b'\n_START_ARTICLE_\nObadele Thompson\n_START_SECTION_\nAsmeninis gyvenimas\n_START_PARAGRAPH_\nObadele Thompson gim\xc4\x97 \xc5\xa0v. Maiklos parapijoje, Barbadoso pietvakariuose. V\xc4\x97liau mok\xc4\x97si Harisono koled\xc5\xbee (JAV) ir su pagyrimu baig\xc4\x97 rinkodaros ir ekonomikos specialyb\xc4\x99 El Paso Teksaso universitete. 2007 m. ved\xc4\x97 pasaulio lengvosios atletikos \xc4\x8dempion\xc4\x99 Marion Jones i\xc5\xa1 JAV. tais pa\xc4\x8diais metais pora susilauk\xc4\x97 pirmojo bendro vaiko.\n_START_SECTION_\nKarjera\n_START_PARAGRAPH_\nSportininkas savo tarptautin\xc4\x99 karjer\xc4\x85 prad\xc4\x97jo 1993 m. Tais metais sportininkas u\xc5\xbe\xc4\x97m\xc4\x97 pirm\xc4\x85j\xc4\x85 viet\xc4\x85 Centrin\xc4\x97s Amerikos ir Karib\xc5\xb3 \xc4\x8dempionate 100 m b\xc4\x97gimo rungtyje. Taip pat tais metais sportininkas sudalyvavo jaunimo Pan Amerikos \xc5\xbeaidyn\xc4\x97se ir peln\xc4\x97 sidabro bei bronzos medalius sprinto rungtyse. 1994 m. Thompson pasiek\xc4\x97 jaunimo pasaulio rekord\xc4\x85. Po met\xc5\xb3 sportininkas dalyvavo vasaros sporto universiadoje Fukuokoje, Japonijoje. Joje sportininkas 100 m b\xc4\x97gimo distancijoje peln\xc4\x97 sidabro medal\xc4\xaf ir tapo pirmuoju, bei kol kas vieninteliu, \xc5\xa1alies sportininku i\xc5\xa1kovojusiu medal\xc4\xaf universiadoje. 1996 m. sportininkas \xc4\xafveik\xc4\x97 normatyv\xc4\x85 ir kartu su kitais 12 \xc5\xa1alies sportinink\xc5\xb3 pateko \xc4\xaf 1996 m. vasaros olimpines \xc5\xbeaidynes. 100 m distancijos b\xc4\x97gimo pirmajame ture Thompson savo grup\xc4\x97je su 10,33 s rezultatu liko pirmoje vietoje ir automati\xc5\xa1kai pateko \xc4\xaf kit\xc4\x85 etap\xc4\x85. ketvirtfinalio antroje grup\xc4\x97je j\xc4\xaf aplenk\xc4\x97 tik du sportininkai ir su 10,14 s rezultatu jis i\xc5\xa1kop\xc4\x97 \xc4\xaf pusfinal\xc4\xaf, kuriame u\xc5\xbe\xc4\x97m\xc4\x97 \xc5\xa1e\xc5\xa1t\xc4\x85 viet\xc4\x85 (10,16 s) ir \xc4\xaf final\xc4\x85 nepateko. Galutin\xc4\x97je rikiuot\xc4\x97je sportininkas su dar dvejais sportininkais dalinosi de\xc5\xa1imt\xc4\x85j\xc4\x85-dvylikt\xc4\x85 vietas. V\xc4\x97liau itin s\xc4\x97kmingai dalyvavo NCAA lauko ir u\xc5\xbedar\xc5\xb3 patalp\xc5\xb3 \xc4\x8dempionatuose. 1998 m. Thompson peln\xc4\x97 bronz\xc4\x85 Sandraugos \xc5\xbeaidyn\xc4\x97se 100 m b\xc4\x97gime. Tais pa\xc4\x8diais metais sportininkas sudalyvavo Centrin\xc4\x97s Amerikos ir Karib\xc5\xb3 \xc5\xbeaidyn\xc4\x97se, kur peln\xc4\x97 aukso medal\xc4\xaf. Po met\xc5\xb3 sportininkas \xc4\xafveik\xc4\x97 IAAF nustatytus kvalifikacinius rezultatus ir pateko \xc4\xaf 1999 m. Pasaulio lengvosios atletikos \xc4\x8dempionato 100 m ir 200 m b\xc4\x97gimus. Abiejose rungtyse jis liko ketvirtojo vietoje ir nei\xc5\xa1kovojo pirmojo medalio savo \xc5\xa1aliai pasaulio \xc4\x8dempionate. 2000 m. sportininkas toliau t\xc4\x99s\xc4\x97 savo pasirodymus stambiausiose var\xc5\xbeybose. 200 m ir 100 m distancijose jis peln\xc4\x97 kelialap\xc4\xaf \xc4\xaf 2000 m. vasaros olimpines \xc5\xbeaidynes Sidn\xc4\x97juje, Australijoje. 200 m b\xc4\x97gime jis liko 4 vietoje, bet 100 m b\xc4\x97gimo finale, \xc4\xafveik\xc4\x99s distancij\xc4\x85 per 10,04 s jis peln\xc4\x97 bronzos medal\xc4\xaf. Tai buvo pirmasis ir vienintelis olimpiados medalis atitek\xc4\x99s Barbadoso sportininkui. Sportininkas dalyvavo ir 2004 m. vasaros olimpin\xc4\x97se \xc5\xbeaidyn\xc4\x97se, bet finaliniame b\xc4\x97gime liko prie\xc5\xa1paskutinis ir u\xc5\xbe\xc4\x97m\xc4\x97 7 viet\xc4\x85. 2005 m. Pasaulio lengvosios atletikos \xc4\x8dempionate sportininkas pirmajame raunde 100 m distancij\xc4\x85 \xc4\xafveik\xc4\x97 per 10,32 s ir pateko \xc4\xaf kit\xc4\x85 etap\xc4\x85 tik papildomo kelialapio d\xc4\x97ka. Ketvirtfinalyje sportininko rezultatas buvo 10,34 s ir su \xc5\xa1e\xc5\xa1ta vieta savo grup\xc4\x97je Thompson \xc4\xaf kit\xc4\x85 etap\xc4\x85 nepateko. Nuo 2005 m. sportininkas nedalyvauja jokiose stambiose var\xc5\xbeybose.'